Diari Oficial de la Generalitat Valenciana


Sumari del DOGV 221, del 24-01-1985 (1985/803842)

DECRET 138/1984, de 22 de desembre, del Consell de la Generalitat Valenciana, sobre confecció, fiscalització, comptabilització i pagament de nomines del personal de la Generalitat Valenciana.
-----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1984/12/22/138/dof/vci/html**

### Dades del document

Número de DOGV
:   221

Data del DOGV
:   24-01-1985

Secció del DOGV
:   DISPOSICIONS GENERALS

Número del document
:   1985/803842


Data del document
:   22-12-1984

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

Decret 138/1984, de 22 de desembre, del Consell de la Generalitat Valenciana, sobre confecció, fiscalització, comptabilització i pagament de nòmines del personal de la Generalitat Valenciana.  
Des del dia 1 de gener d'enguany la Conselleria d'Economia i Hisenda, a través de la Tresoreria General, s'ha fet càrrec de les nòmines del personal del Consell transferit de l'Administració Central de l'Estat.  
La càrrega de treball i la novetat que suposava, tant la confecció de les nòmines com el pagament d'aquestes, va fer aconsellable la publicació de la Circular de la Conselleria d'Economia i Hisenda de data 30 de desembre de 1983, publicada en el Diari Oficial de la Generalitat Valenciana, núm. 143, de 26 de gener de 1984, que, amb caràcter provisional i dins de la urgència que el cas requeria, inclogués la normativa d'acomodació a les peculiaritats de la Generalitat i permetés d'assumir sense retard l'exercici de les competències esmentades,  
L'experiència obtinguda al llarg de l'exercici present ha fet aconsellable dictar normes complementàries tendents de millorar i corregir les desviacions observades.  
En aquest context s'enquadra la Resolució de la Tresoreria i Intervenció Generals de data 18 de juny de 1984 (DOGV núm. 179, de 19 de juliol de 1984).  
D'altra banda, la Tresoreria General, d'acord amb el que estableix el seu programa d'actuació de l'any 1984, ha procedit a la mecanització de totes les nòmines, tant del personal transferit de l'Administració de l'Estat amb anterioritat a aquest any, com del que ha estat transferit al llarg d'aquest, tret dels funcionaris transferits del Ministeri d'Educació i Ciència.  
Aquests fets permeten d'abordar l'any 1985 amb una millor infrastructura i una major experiència que, degudament enfocades, produiran una millora notable en un servei tan essencial per a la Generalitat com és el de confecció, Fiscalització, comptabilització i pagament de les nòmines del personal.  
Tanmateix, no hem d'oblidar la possibilitat que, al llarg de l'any 1985, es produesquen, amb motiu de noves transferències, incorporacions de personal la mecanització immediata de les nòmines dels quals no siga possible, per la qual cosa, en aquests supòsits, se'ls hauria d'aplicar la normativa vigent fins la data, pel que fa a les nòmines no mecanitzades.  
En atenció d'aquests motius, a proposta del Conseller d'Economia i Hisenda i amb la deliberació prèvia del Consell, en la reunió del dia 22 de desembre de 1984,  
DECRETE:  
Article 1.r  
La confecció, comptabilització i el pagament de les nòmines mecanitzades per la Tresoreria General de la Generalitat, corresponents al personal que presta serveis en la Generalitat, seran regulats per aquest Decret.  
Totes les retribucions que s'abonen al personal de la Generalitat amb càrrec al capítol 1.r del Pressupost de despeses, hauran d'acreditar-se a través de les nòmines mensuals corresponents.  
Article 2.n  
El Conseller d'Economia i Hisenda establirà els terminis i la forma en què les Conselleries hauran d'aportar a la Tresoreria General la documentació escaient perquè es produesca la inclusió en nòmina de les altes, baixes i variacions de qualsevol mena.  
Article 3.r  
Els documents comptables amb fase "P", que siguen expedits per a l'abonament de les nòmines a què fa referència aquest Decret, seran intervinguts per l'Interventor General. L'ordenació de la despesa en aquests documents correspondrà al Tresorer General per delegació dels Consellers respectius.  
Article 4.t  
Quant a la formalització dels documents amb fase "P", referents a les quotes d'empresa de la Seguretat Social, hom s'atendrà al que estableix l'article anterior.  
Article 5.é  
Si, com a conseqüència de noves transferències de competències a la Generalitat Valenciana, s'incorporàs algun col·lectiu, les nòmines del qual no fos possible mecanitzar tot seguit per la Tresoreria General, els serà d'aplicació el que disposa la Circular de la Conselleria d'Economia i Hisenda de 30 de desembre de 1983 (DOGV núm. 143, de 26 de gener de 1984).  
Primera  
DISPOSICIONS FINALS  
El Conseller d'Economia i Hisenda queda autoritzat per dictar totes les normes que siguen necessàries per al desplegament i l'efectivitat del que estableix aquest Decret.  
Segon  
Queden derogades totes les disposicions d'igual o inferior rang que s'oposen al que estableix aquest Decret.  
Tercera  
Aquest Decret entrarà en vigor l'endemà de la publicació en el Diari Oficial de la Generalitat Valenciana.  
València, 22 de desembre de 1984.  
El President de la Generalitat,  
JOAN LERMA I BLASCO  
El Conseller d'Economia i Hisenda,  
ANTONI BIRLANGA I CASANOVA


Còpia Permalink ELI